Am nächschte tag hei mer rüggewind gha!!! I gloube, das isch z erschte mau gsy. Ou schüsch isch es e  bsungrige tag gsy: Woni am morge bimene raschtplatz ar schtrass fridlech am dehne bi gsy hani gmerkt, dass keni 7 meter vor mir zwöi dingos über d schtrass sy trottet u i de ghüderchüble nach ässbarem hei gsuecht. Wie scho erwähnt: I ha ziemli schiss vor hüng. Auerdings hani do gmerkt, dass mini gägeschpiler no meh angscht vor mir hei gha. I has trotzdäm vorzoge, so schnäu wie müglech abzdampfe. Do derby hani zwöi wyteri vierbeiner gseh, wo äbefaus uf dr suechi nachemne zmorge sy gsy. I bi eifach froh gsy,  dass nüt isch passiert. Ds ganze het mi aber glych irgendwie ufgwüeut, wüu langi zyt hani när nid gmerkt, dass i uf dr fautsche schtrassesyte bi gfahre; ersch wo gägeverchehr isch uftoucht, hanis langsam gschnaut...